Projekts

LATVIJAS REPUBLIKAS MINISTRU KABINETS

2018. gada\_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Kārtība, kādā tiek izvērtēts, vai atļauja strādāt par pedagogu personai, kas bijusi sodīta par tīšu noziedzīgu nodarījumu, nekaitēs izglītojamo interesēm**

Izdoti saskaņā ar Izglītības likuma

50. panta 1. punktu

1. Noteikumi nosaka kārtību, kādā tiek izvērtēts, vai atļauja strādāt par pedagogu (turpmāk – atļauja) personai, kas bijusi sodīta par tīšu noziedzīgu nodarījumu, ja sodāmība ir dzēsta vai noņemta (turpmāk – persona), nekaitēs izglītojamo interesēm.

2. Atļaujas saņemšanai persona iesniedz Izglītības kvalitātes valsts dienestā (turpmāk – dienests) iesniegumu (turpmāk – iesniegums). Iesnieguma izvērtēšana ir maksas pakalpojums.

3. Persona iesniegumam pievieno dzīvesgaitas aprakstu (CV), nolēmumu kriminālprocesā vai prokurora priekšrakstu par sodu, ar kuru persona atzīta par vainīgu noziedzīga nodarījuma izdarīšanā, kā arī citus dokumentus, kuriem pēc personas ieskatiem ir nozīme jautājuma izskatīšanā un kuri apliecina iesniegumā norādītās informācijas pamatotību, kā arī dokumentu, kas apliecina samaksu par iesnieguma izvērtēšanu.

4. Lēmumu par atļauju, atļaujas atteikumu un atļaujas anulēšanu pieņem dienesta izveidota komisija.

5. Komisijas sastāvā iekļauj:

5.1. divus dienesta pārstāvjus;

5.2. Izglītības un zinātnes ministrijas pārstāvi;

5.3. Valsts policijas pārstāvi;

5.4. Ģenerālprokuratūras pārstāvi;

5.5. vecāku nevalstiskās organizācijas pārstāvi;

5.6. Valsts bērnu tiesību aizsardzības inspekcijas pārstāvi;

5.7. Latvijas Izglītības un zinātnes darbinieku arodbiedrības pārstāvi;

5.8. Psihologu sertifikācijas padomes pārstāvi.

6. Komisijas darbu vada tās priekšsēdētājs. Komisijas priekšsēdētāja prombūtnes laikā viņa pienākumus veic komisijas priekšsēdētāja vietnieks. Komisijas priekšsēdētājs un komisijas priekšsēdētāja vietnieks ir dienesta pārstāvji.

7. Lai nodrošinātu vispusīgu jautājuma izvērtējumu, komisijai ir tiesības pieaicināt komisijas darbā citu institūciju pārstāvjus.

8. Komisijas locekļi rakstiski apliecina, ka ir informēti par to, ka informācija par personu ir konfidenciāla un nav izpaužama.

9. Komisija var pieprasīt izvērtēšanai nepieciešamo informāciju no šādām iestādēm:

9.1. Iekšlietu ministrijas Informācijas centra;

9.2. Ieslodzījuma vietu pārvaldes;

9.3. Valsts probācijas dienesta;

9.4. Valsts bērnu tiesību aizsardzības inspekcijas;

9.5. izglītības iestādes;

9.6. izglītības iestādes dibinātāja;

9.7. Latvijas Nacionālā arhīva vai tā struktūrvienībām;

9.8. citas institūcijas vai organizācijas.

10. Komisijas sekretārs, kas nav komisijas loceklis, nodrošina personas lietā esošo dokumentu apriti, glabāšanu un noformēšanu normatīvajos aktos par dokumentu apriti, glabāšanu, izstrādāšanu un noformēšanu noteiktajā kārtībā.

11. Komisijas sēdes gaitu pilnā apjomā var fiksēt, izmantojot skaņu ierakstu vai citus tehniskos līdzekļus, par ko izdara atzīmi komisijas sēdes protokolā (turpmāk – protokols). Skaņu vai attēlu ieraksts tiek saglabāts līdz galīgā nolēmuma spēkā stāšanās dienai.

12. Izvērtējot dienestam iesniegtos dokumentus, personas sniegto informāciju un argumentus, piedaloties komisijas sēdē, komisija izvērtē personas atbilstību pedagoga amatam, protokolā norādot, vai personas darbība pedagoga amatā nekaitēs izglītojamo interesēm. Ja pastāv iespējama kaitējuma risks noteiktas izglītības mērķgrupas interesēm, komisija protokolā norāda attiecīgo izglītības mērķgrupu, ar kuru persona nedrīkst strādāt. Ja kāds no komisijas locekļiem nepiekrīt komisijas viedoklim, viņam ir tiesības izteikt savu atsevišķo viedokli un papildu argumentus un pievienot tos protokolam.

13. Izvērtējot riskus, vai atļauja nekaitēs izglītojamo interesēm, komisija ņem vērā:

13.1. vai atļauja nav pretrunā ar Izglītības likumā un Bērnu tiesību aizsardzības likumā noteiktajiem ierobežojumiem strādāt par pedagogu;

13.2. laikposmu, kas pagājis kopš noziedzīga nodarījuma izdarīšanas;

13.3. noziedzīgā nodarījuma veidu, raksturu un personas attieksmi pret to;

13.4. personas darbību laikposmā kopš noziedzīga nodarījuma izdarīšanas līdz dienai, kad persona iesniegusi iesniegumu, vai personas raksturojumu par šo periodu;

13.5. risku izglītojamo veselībai, drošībai, intelektuālajai un fiziskajai attīstībai;

13.6. personas un citu institūciju iesniegtajos dokumentos norādīto informāciju;

13.7. paredzamo ietekmi uz katru izglītības mērķgrupu;

13.8. personas spēju pildīt Izglītības likumā noteiktos pedagoga vispārējos pienākumus;

13.9. personas iepriekšējo pedagoģisko darbību, ja tāda bijusi;

13.10. vai noziedzīga nodarījuma izdarīšanas laikā persona bija ieguvusi pedagoga izglītību un kvalifikāciju vai strādāja par pedagogu.

14. Pamatojoties uz šo noteikumu 12. punktā minēto komisijas viedokli, Administratīvā procesa likumā noteiktajā termiņā komisija izsniedz personai vienu no šādiem komisijas priekšsēdētāja parakstītiem lēmumiem:

14.1. par atļauju;

14.2. par atļauju ar ierobežojumiem strādāt ar atsevišķām izglītības mērķgrupām;

14.3. par atļaujas atteikumu.

15. Ja persona ir uzsākusi darba tiesiskās attiecības pedagoga amatā izglītības iestādē vai tai ir piešķirts sertifikāts pedagoga privātprakses uzsākšanai, informāciju par šo noteikumu 14.punktā minētā lēmuma pieņemšanu trīs darbdienu laikā no ziņu par darba tiesisko attiecību uzsākšanu saņemšanas vai sertifikāta pedagoga privātprakses uzsākšanai piešķiršanas dienesta atbildīgā amatpersona ievada Valsts izglītības informācijas sistēmā pie konkrētās personas datiem.

16. Ja komisijas rīcībā ir informācija, kas liecina par personas iespējamo kaitējumu izglītojamo interesēm, tā atkārtoti izvērtē personas atbilstību pedagoga amatam un iespējamo kaitējumu izglītojamo interesēm.

17. Komisija nekavējoties informē personu par saņemto informāciju, pamatojoties uz kuru tiek uzsākta atkārtota izvērtēšana, plānoto komisijas sēdes laiku un personas tiesībām iesniegt rakstisku paskaidrojumu un citus dokumentus, kuriem pēc personas ieskatiem ir nozīme jautājuma izskatīšanā, kā arī tiesībām piedalīties komisijas sēdē.

18. Komisija, pamatojoties uz atkārtoti veikto izvērtēšanu, Administratīvā procesa likumā noteiktajā kārtībā pieņem lēmumu par atļaujas anulēšanu, ja konstatēts, ka personas darbība, strādājot par pedagogu, kaitē izglītojamo interesēm, vai konstatēts, ka persona ir sniegusi nepatiesas ziņas, kas bija par pamatu atļaujas piešķiršanai.

19. Komisijas lēmumu var apstrīdēt dienestā, bet dienesta vadītāja lēmumu pārsūdzēt tiesā [Administratīvā procesa likumā](https://likumi.lv/ta/id/55567-administrativa-procesa-likums%22%20%5Ct%20%22_blank) noteiktajā kārtībā.

20. Atzīt par spēku zaudējušiem Ministru kabineta 2014. gada 15. aprīļa noteikumus Nr. 195 „Kārtība, kādā tiek izvērtēts, vai atļauja strādāt par pedagogu personai, kas bijusi sodīta par tīšu kriminālpārkāpumu vai mazāk smagu noziegumu, nekaitēs izglītojamo interesēm” (Latvijas Vēstnesis, 2014, 77. nr.).

Ministru prezidents Māris Kučinskis

Izglītības un zinātnes ministra vietā –

labklājības ministrs Jānis Reirs

Iesniedzējs:

Izglītības un zinātnes ministra vietā –

labklājības ministrs Jānis Reirs

Vīza:

Valsts sekretāre Līga Lejiņa

I.Juhņēviča

67358078; Inita.Juhnevica@ikvd.gov.lv

A.Lasmane

67367202; Agnese.Lasmane@ikvd.gov.lv

J.Veinberga

67358077; Jana.Veinberga@ikvd.gov.lv